種梅
作者：陳舜俞
朝代：宋

paragraphs: 始我窺山中，早與梅花期。
低回遂四十，種樹計已遲。
樵夫致遠枿，園官送新枝。
故土謹包裹，深根屢培滋。
連宵霢霂雨，迨此初陽時。
繞徑一百樹，撫視如嬰兒。
古來橫斜影，老去乃崛奇。
嗟爾生也晚，笑我行且衰。
世人非金石，或作千年資。
轉眼共零落，較此不更癡。
有情且寓賞，勿著喜與悲。
青赤粲點白，一笑唱吾詩。
百年霜雪過，好者知爲誰。